b'\n_START_ARTICLE_\nPeter Svetik\n_START_SECTION_\n\xc5\xbdivljenje\n_START_PARAGRAPH_\nPeter Svetik se je rodil 5. avgusta 1933 v Plu\xc5\xbenjah pri Cerknem. Mati Fran\xc4\x8di\xc5\xa1ka je bila gospodinja, o\xc4\x8de Peter pa zidar in rudar. _NEWLINE_V \xc5\xa1olskem letu 1947/1948 se je vpisal v ni\xc5\xbejo gimnazijo v Cerknem, \xc5\xbeivel v tamkaj\xc5\xa1njem dija\xc5\xa1kem domu in leta 1949 vse tri razrede, vklju\xc4\x8dno z malo maturo kon\xc4\x8dal z odliko._NEWLINE_V \xc5\xa1olskem letu 1949/1950 se je vpisal na Gradbeni tehnikum v Ljubljani - geometrski odsek in vse \xc5\xa1tiri letnike, vklju\xc4\x8dno z maturo leta 1953 kon\xc4\x8dal s prav dobrim uspehom._NEWLINE_Izobra\xc5\xbeevanje je pozneje nadaljeval ob redni zaposlitvi. Jeseni leta 1968 se je vpisal na prvo stopnjo fakultete za geodezijo na FAGG in \xc5\xa1tudij uspe\xc5\xa1no kon\xc4\x8dal pomladi leta 1971 ter 31. 5. 1971 dobil diplomo z nazivom in\xc5\xbeenir geodezije. Jeseni, leta 1974, se je prav tako ob delu, vpisal na VEK\xc5\xa0 v Mariboru in \xc5\xa1tudij uspe\xc5\xa1no kon\xc4\x8dal z diplomo 15. 5. 1980 z oceno odli\xc4\x8dno in Kidri\xc4\x8devo nagrado ter dobil naziv \xe2\x80\x93 diplomirani ekonomist tehni\xc4\x8dne smeri._NEWLINE_Jeseni 1953 je \xc5\xa1el slu\xc5\xbeit voja\xc5\xa1ki rok za rezervne oficirje v Zadru. Leta 1954 je voja\xc5\xa1ko \xc5\xa1olo kon\xc4\x8dal kot rezervni oficir._NEWLINE_15. septembra 1954 se je kot geometer zaposlil na Geodetskem zavodu v Ljubljani. Delal je na novi izmeri, tehni\xc4\x8dnih izmerah in drugih meritvah po raznih krajih Slovenije, najve\xc4\x8d v Prekmurju in na Ko\xc4\x8devskem. Strokovni izpit je opravil leta 1957. Na zavodu je deloval do 30. septembra 1971, dobrih 17 let._NEWLINE_Nato je \xc5\xa1est let delal kot vodja oddelka za dokumentacijo najprej na Zavodu SRS za regionalno prostorsko planiranje, ki se je sredi leta 1975 preimenoval v Zavod SRS za dru\xc5\xbebeno planiranje. Od tam je za dve leti in pol od\xc5\xa1el na Geodetsko upravo RS (od 1. 7. 1978 do 31. 12. 1980). Le za 10 mesecev je bil nato posojen v pomo\xc4\x8d novoustanovljenemu Centru za dru\xc5\xbebeni sistem informiranja (CEDSI), od 1. 1. 1981 - 31. 10. 1981, nakar se je vrnil na Republi\xc5\xa1ko geodetsko upravo kot vodja dokumentacijskega centra, kjer je deloval leto in pol (1. 11. 1981 - 30. 4. 1983)._NEWLINE_Ker je bil na skup\xc5\xa1\xc4\x8dini delegatov izvoljen za sekretarja Medob\xc4\x8dinske gospodarske zbornice, se je 1. maja 1983 preselil na to ustanovo in tam vodil delo do 30. novembra 1985, 2 leti in 7 mesecev. 1. decembra 1985 se je preselil nazaj na Republi\xc5\xa1ko geodetsko upravo kot namestnik direktorja in tam ostal dobra 4 leta, do 31. 1. 1990. Svojo delovno pot je zaklju\xc4\x8dil na Komercialni in hipotekami banki 31. oktobra 1990 zaradi ste\xc4\x8daja banke in od\xc5\xa1el v prisilni pred\xc4\x8dasni pokoj z nekaj ve\xc4\x8d kot 36 leti delovne dobe. Na pro\xc5\xa1njo ste\xc4\x8dajnega upravitelja je pogodbeno \xc5\xa1e nekaj mesecev sodeloval pri ste\xc4\x8dajnem postopku banke._NEWLINE_Od junija 1991 do likvidacije \xc4\x8dasopisa je kot samostojni novinar in urednik sodeloval pri dnevniku Slovenec. Po letu 1995 se je povsem posvetil prostovoljnemu delu pri projektu GEOSS in pri Turisti\xc4\x8dno-\xc5\xa1portnem dru\xc5\xa1tvu Kostel. Za\xc4\x8del je pisati svoje spomine in pripravil ve\xc4\x8d knjig o svoji mladosti, svojem \xc5\xbeivljenju in delu in jih v nekaj izvodih pripravil za svojce in najbolj\xc5\xa1e prijatelje._NEWLINE_Proti koncu 20. stoletja je za\xc4\x8del pisati tudi knjige o Geossu in o Kostelu. Pripravil je doslej edinstveno knjigo ob 50-letnici svoje generacije geometrov z naslovom Na\xc5\xa1i mejniki. Nekaj malega je pisal v razne revije in \xc4\x8dasopise, stalno pa v turisti\xc4\x8dno revijo Lipov list. Deluje tudi v raznih organih TZS._NEWLINE_\xc5\xa0e vedno prostovoljno dela tako pri projektu GEOSS, kot tudi pri Turisti\xc4\x8dno-\xc5\xa1portnem dru\xc5\xa1tvu Kostel. Pokopan je pri Fari v Kostelu.'